Nye gældstab truer: EFI-afløser er forsinket i to år og lever ikke op til en række krav

Afløseren for Skats EFI-system er flere år forsinket, er præget af problematisk egenudvikling, kan ikke levere betryggende inddrivelse og der er sammenlagt risiko for mere offentlig gæld, der tabes på gulvet.

Afløseren for Skats famøse inddrivelsessystem EFI er to år forsinket og har i pilottest udvist en række svagheder, som i værste fald kan betyde, at yderligere gæld til det offentlige går tabt.

Det fremgår af Rigsrevisionens nye beretning (PDF) om revision af statsregnskabet for 2017.

Ifølge beretningen blev en fuldstændig idriftsættelse af det nye system - som nu offentligt har fået navnet PSRM, Public Sector Revenue Management - udskudt for godt et år siden til 2019.

Men nu er det altså yderligere udskudt til 2021.

Problemet er ifølge beretningen fra Rigsrevisionen, at »der er store dataproblemer med de eksisterende fordringer« (gældssager, red.) og derfor har Skatteministeriet besluttet, at det kun er konverteringsparate fordringer, der skal overføres (til det nye system, red.), dvs. »fordringer uden problemer med datakvalitet eller tvivl om retskraft«.

Det betyder, at resterne af EFI/DMI og det nye system frem til 2021 skal køre parallelt og skal håndtere gældssager, som kan vedrøre de samme personer.

Rigsrevisionen: Foreløbige mangler og risici med afløseren for EFI, kaldet PSRM Fuldstændigt kontrol- og transaktionsspor ICI har ved udviklingen af PSRM ikke kunnet dokumentere et fuldstændigt kontrol- og transaktionsspor, da genberegnede renter opgøres i sumtal og ikke på enkelttransaktionsniveau. Et fuldstændigt kontrol- og transaktionsspor er et krav ifølge regnskabsbekendtgørelsen og skal sikre, at det bl.a. er muligt at trække relevante specifikationer på enkelttransaktionsniveau, når det er relevant. Afstemt aldersfordelt debitorliste ICI har fra pilotprojektet med en del af DR’s fordringer på ca. 3 mio. kr. ultimo 2017 ikke kunnet fremvise en afstemt aldersfordelt debitorliste i PSRM. En aldersfordelt debitorliste er et velegnet værktøj til at skabe overblik over udviklingen i debitormassen, prioritere indsatsen og diagnosticere eventuelle fejl og mangler. ICI har efter revisionens afslutning fremsendt en afstemt aldersfordelt debitorliste pr. 6. juni 2018. Da PSRM – ligesom andre systemer i Skatteministeriet, fx EFI/DMI – er oprettet som et flowsystem, er det ikke muligt at foretage afstemninger tilbage i tid, fx ultimo 2017, hvilket Rigsrevisionen finder risikofyldt i forhold til at kunne aflægge et rigtigt årsregnskab. Fravalg af standard finansmodul i PSRM ICI har fravalgt et standard finansmodul i PSRM og vil i stedet selv udvikle en rapporteringsløsning med de risici, som det indebærer.

En paralleldrift begrænser Skats mulighed for inddrivelse - eksempelvis er det ikke muligt at gennemføre tvungne betalingsaftaler og lønindeholdelse i 2 systemer, lyder det i Rigsrevisionens beretning.

»Jo længere tid der går før Skat aktivt kan inddrive på hele restancemassen, desto større vil risikoen være for tab for det offentlige. Derudover gælder det, at restancer vil begynde at forælde efter 2021, medmindre Skat afbryder forældelsen,« skriver Rigsrevisionen.

Forsinkelsen går også stik imod, hvad Skat oplyste til Folketinget i en redegørelse fra efteråret, hvoraf det fremgik, at det nye inddrivelsessystem »ville være fuldt funktionsdygtigt i løbet af 2019, hvor alle fordringshavere er tilsluttede, og alle konverteringsparate fordringer er konverteret«.

Flere tekniske problemer med EFI-afløser

Men ikke nok med det. Der er også andre tekniske problemer med PSRM. Systemet har som pilotdrift testet inddrivelse af licensgæld for DR. Dette pilotforsøg er imidlertid ikke gået helt godt:

»Pilotprojektet har vist, at det nye system foreløbig ikke lever op til en række krav, der kan stilles til en betryggende debitor- og regnskabsforvaltning. Det gælder bl.a. krav om et fuldstændigt kontrol- og transaktionsspor og en afstemt aldersfordelt debitorliste,« skriver Rigsrevisionen.

Desuden er PSRM præget af egenudvikling af en række funktionalitet og rapporter - frem for at benytte standardunderstøttelse af finansfunktionalitet, sikkerhedsstyring og bankmodul til bankafstemninger.

Netop det fravalg af standardmoduler finder Rigsrevisionen 'problematisk':

»Det er Rigsrevisionens vurdering, at der er risici forbundet med de mange manuelle tilpasninger i rapporteringsløsningen, bl.a. fordi Skat historisk set har haft store udfordringer med manuelle tilpasninger.«

Samlet set konstaterer Rigsrevisionen, at der er 'væsentlige risici for forsinkelser og for yderligere provenutab, inden inddrivelsen kan forventes at være normaliseret.'

Første release af det nye PSRM-system er udviklet af Netcompany. Release 2 og release 3 udvikles under en rammeaftale med CGI, NetCompany og Visma som leverandører.

EFI blev som mange bekendt lukket ned i forhold til den automatiserede inddrivelse af skatteminister Karsten Lauritzen i september 2015. Han tog samtidig en beslutning om at nedlukke EFI helt så hurtigt som muligt.

Indtil videre vil denne endelige nedlukning af EFI altså vare mindst seks år.